emotiv
Store norske leksikon,Religion og filosofi,Filosofiens fagdisipliner,Erkjennelsesteori
Emotiv betyr følelsesmessig. Skillet mellom emotiv og kognitiv betydning faller til en viss grad sammen med sondringen mellom beskrivelse og vurdering.
Særlig i eldre analytisk filosofi skjelnes det mellom ords emotive og kognitive betydning. Ord som «sirkel», «fire» eller «skog» er for de fleste mennesker følelsesmessig nøytrale, rent beskrivende. De sies derfor å ha bare kognitiv (det vil si kunnskapsmessig) betydning; de brukes først og fremst til å beskrive.Ord som «nydelig», «forkastelig», «snakkesalig» eller «forræderisk», derimot, uttrykker og vekker positive eller negative følelser. De sies derfor å ha emotiv betydning.De fleste ord har imidlertid både et emotivt og et kognitivt aspekt, for eksempel «angiver», «kommunist», «elsker», «omhyggelig» eller «keitet». Les mer i Store norske leksikon erkjennelsesteori filosofi